ປ. ໂອບາມາ ນຳສະເໜີ ມາດຕະການໃໝ່ ເພື່ອຊ່ອຍຊາວອະເມຣິກັນ (ເບິ່ງວີດີໂອ)
ປະທານາທິບໍດີໂອບາມາ ກ່າວໂຈມຕີ ລັດຖະສະພາ ທີ່ບໍ່ເຮັດໜ້າທີ່ຂອງຕົນ ໂດຍໄດ້ນຳສະເໜີ ມາດຕະການເສດຖະກິດ ຈຳນວນນຶ່ງ ເພື່ອຊ່ອຍເຫຼືອ ຊາວອະເມຣິກັນ
ວັນຈັນຜ່ານມານີ້ ປະທານາທິບໍດີບາຣັກໂອບາມາໄດ້ເດີນທາງໄປຢ້ຽມຢາມພາກຕາເວັນຕົກ ສະຫະລັດເປັນເວລາ 3 ມື້ແລະໄດ້ໃຊ້ໂອກາດນີ້ປະກາດມາດຕະການຈຳນວນນຶ່ງເພື່ອຊ່ອຍ ເຫຼືອຊາວອະເມຣິກັນ ທີ່ໄດ້ຮັບຜົນກະທົບຈາກສະພາບເສດຖະກິດຕົກຕໍ່າຂອງປະເທດແລະ ຫຼີກເວັ້ນຈາກການຂັດຂວາງ ຂອງພັກຝ່າຍຄ້ານຣີພັບບລີກັນ ຕໍ່ແຜນການສ້າງວຽກເຮັດງານ ທໍາຂອງທ່ານນັ້ນ Dan Robinson ຜູ້ສື່ຂ່າວຂອງວີໂອເອປະຈຳທຳນຽບຂາວ ມີລາຍງານ ກ່ຽວກັບເລື່ອງນີ້ ປະທານາທິບໍດີໂອບາມາໄດ້ເລືອກເອົາລັດ Nevada ບ່ອນທີ່ລາຄາເຮືອນໄດ້ຕົກຮວບລົງ ຢ່າງຫຼວງຫຼາຍໃນບໍ່ເທົ່າໃດປີຜ່ານມານີ້ ແລະການຢຶດເອົາເຮືອນຄືນໂດຍທະນາຄານມີອັດ ຕາສູງທີ່ສຸດບ່ອນນຶ່ງຢູ່ໃນປະເທດນັ້ນ ເປັນບ່ອນເປີດເຜີຍ ກ່ຽວກັບມາດຕະການຊຸດທໍາອິດ ໃນຈຳນວນຫຼາຍໆຊຸດຂອງລັດຖະບານທ່ານເພື່ອຊ່ອຍບັນເທົາຄວາມກົດດັນທາງດ້ານເສດ ຖະກິດ ຕໍ່ຊາວອະເມຣິກັນນັ້ນ ປະທານາທິບໍດີໂອບາມາ ທີ່ຢືນຢູ່ເທິງລະບຽງເຮືອນຫຼັງນຶ່ງໃນນະຄອນ Las Vegas ໄດ້ ປະກາດ ກ່ຽວກັບການປ່ຽນແປງຫລາຍຢ່າງ ເພື່ອເຮັດໃຫ້ເປັນການງ່າຍຂຶ້ນສຳລັບເຈົ້າຂອງ ເຮືອນທີ່ກູ້ຢືມເງິນຊື້ເຮືອນ ແບບໄດ້ຮັບການຄໍ້າປະກັນຈາກລັດຖະບານກາງສະຫະລັດແລະ ພວມດີ້ນຮົນບໍ່ຢາກໃຫ້ເຮືອນຖືກຢຶດນັ້ນສາມາດຈ່າຍຄ່າເຮືອນໄດ້ຖືກລົງ ທ່ານໂອບາມາເວົ້າວ່າ ການປ່ຽນແປງດັ່ງກ່າວ ຊຶ່ງມີຂຶ້ນໃນຮູບຂອງດຳລັດລັດຖະບານນັ້ນແມ່ນເພີ່ມຕື່ມໃສ່ບາດ ກ້າວຕ່າງໆທີ່ໄດ້ດໍາເນີນໄປໃນປີ 2009 ເພື່ອຊ່ອຍໃຫ້ເຈົ້າຂອງເຮືອນສາມາດກູ້ຢືມເງິນ ໃໝ່ໄດ້ນັ້ນແຕ່ໄດ້ປະສົບຄວາມສຳເລັດໜ້ອຍຫຼາຍກວ່າທີ່ລັດຖະບານທ່ານໂອບາມາຄາດ ຫວັງໄວ້ ໃນການຖະແຫຼງຕໍ່ພວກນັກຂ່າວນັ້ນທ່ານ Jay Carney ໂຄສົກຂອງທຳນຽບຂາວບໍ່ໄດ້ ໃຫ້ການກະປະມານວ່າການປ່ຽນແປງທີ່ວ່ານີ້ຈະຊ່ອຍພວກເຈົ້າຂອງເຮືອນໄດ້ໃນຈໍານວນ ຫຼາຍຄົນສໍ່າໃດ ທ່ານເວົ້າວ່າ ມາດຕະການເຫຼົ່ານີ້ບໍ່ແມ່ນສິ່ງທົດແທນສຳລັບອັນທີ່ລັດຖະ ສະພາສາມາດເຮັດໄດ້ ເພື່ອໃຫ້ການອະນຸມັດ ຕໍ່ຂໍ້ສະເໜີຕ່າງໆ ໃນການສ້າງວຽກການ ເຮັດຂອງປະທານາທິບໍດີນັ້ນ ເຖິງແມ່ນ ສະມາຊິກຂອງພັກຣີພັບບລີກັນ ໄດ້ສະກັດກັ້ນ ແຜນການສ້າງວຽກເຮັດງານທຳ ໂດຍລວມຂອງທ່ານໂອບາມາຢູ່ທີ່ສະພາຕໍ່າແລ້ວກໍຈິງແຕ່ສະມາຊິກພັກເດໂມແຄຣັທເປັນຜູ້ ຄວບຄຸມສະພາສູງຂອງສະຫະລັດ ພາຍໃຕ້ການນຳພາຂອງທ່ານ Harry Reid ຈາກລັດ Nevada ກໍຈະນຳເອົາບາງພາກສ່ວນຂອງຮ່າງກົດໝາຍສະບັບນີ້ມາລົງຄະແນນສຽງກັນ ໃນການຖະແຫຼງ ທີ່ນະຄອນ Las Vegas ນັ້ນ ປະທານາທິບໍດີໂອບາມາໄດ້ໃຊ້ຄຳຂວັນ ໃໝ່ “ພວກເຮົາບໍ່ສາມາດລໍຖ້າໄດ້ອີກແລ້ວ” ເພື່ອກົດດັນຕໍ່ອັນທີ່ທ່ານເອີ້ນວ່າລັດຖະສະພາ ທີ່ບໍ່ເຮັດໜ້າທີ່ຂອງຕົນນັ້ນ ໃຫ້ດຳເນີນການເພື່ອຮັບຮອງເອົາຮ່າງກົດໝາຍ ສ້າງວຽກເຮັດ ງານທຳຂອງທ່ານນັ້ນ ທ່ານໂອບາມາກ່າວວ່າ ກ່ອນທ່ານໂອບາມາເດີນທາງໄປເຖິງລັດ Nevada ນັ້ນພັກຣີພັບບລີກັນໄດ້ຕຳໜິຕິຕຽນ ຕໍ່ຂໍ້ສະເໜີໃໝ່ຂອງປະທານາທິບໍດີ ເພື່ອຊ່ອຍພວກເຈົ້າຂອງເຮືອນທີ່ພວມປະສົບບັນຫາ ນັ້ນ ອີແມລສະບັບນຶ່ງຂອງຄະນະກຳມະການແຫ່ງຊາດຂອງພັກຣີພັບບລີກັນເວົ້າວ່າມາ ຮອດປັດຈຸບັນນີ້ ທ່ານປະທານາທິບໍດີແມ່ນໄດ້ເປັນຜູ້ກຳກັບນຳນະໂຍບາຍບ້ານເຮືອນທີ່ ລົ້ມແຫຼວ ບໍ່ດົນລຸນຫຼັງທີ່ປະທານາທິບໍດີໂອບາ ໄດ້ກ່າວຖະແຫຼງແລ້ວ ທຳນຽບຂາວກໍໄດ້ປະກາດ ກ່ຽວກັບມາຕະການຊຸດຕໍ່ໄປ ທີ່ປະຊານາທິບໍດີຈະດຳເນີນຊຶ່ງເປັນນຶ່ງໃນບັນດາຂໍ້ລິເລີ່ມ ຫຼາຍໆຢ່າງທີ່ແນໃສ່ເພື່ອຊ່ອຍສ້າງວຽກເຮັດງານທຳສຳລັບພວກນັກລົບເກົ່າ ການເດີນທາງໄປຢ້ຽມຢາມແບບໂຄສະນາຫາສຽງເທື່ອລ່າສຸດຂອງທ່ານໂອບາມາຄັ້ງນີ້ ແມ່ນຮວມທັງລັດ California ແລະລັດ Corolado ນຳດ້ວຍ ລຸນຫຼັງທີ່ໄດ້ຮັບໄຊຊະນະ ໃນການເລືອກຕັ້ງປະທານາທິບໍດີປີ 2008 ທີ່ລັດ Nevada ແລະ Corolado ແລ້ວທ່ານໂອບາມາກໍຫວັງວ່າ ຈະສາມາດຮັກສາໄຊຊະນະດັ່ງກ່າວ ໄວ້ໄດ້ອີກ ໃນການເລືອກຕັ້ງປະທານາທິບໍດີໃນປີໜ້າ ນອກນັ້ນແລ້ວລັດທັງສອງຍັງມີ ພວກມີສິດປ່ອນບັດ ທີ່ປາກເວົ້າພາສາສະເປນຫຼາຍຂຶ້ນ ຊຶ່ງພວກນັກວິເຄາະເວົ້າວ່າ ມີ ຄວາມສຳຄັນຫລາຍຕໍ່ການຖືກເລືອກເປັນປະທານາທິບໍດີອີກເທື່ອນຶ່ງຂອງທ່ານໂອບາມາ ນັ້ນ ເປັນທີ່ຄາດກັນວ່າ ໃນວັນພຸດມື້ນີ້ຢູ່ທີ່ນະຄອນ Denver ທ່ານໂອບາມາຈະປະກາດ ກ່ຽວກັບແຜນການນຶ່ງ ເພື່ອຊ່ອຍພວກນັກສຶກສາກ່ຽວກັບການຈ່າຍເງິນກູ້ຢືມເພື່ອສຶກສາ ຮໍ່າຮຽນຂອງລັດຖະບານກາງຄືນ ໃນການເດີນທາງໄປຢ້ຽມຢາມລັດ Corolado ເທື່ອ ກ່ອນນັ້ນ ທ່ານໄດ້ຊຸກຍູ້ຂໍ້ກຳນົດຂໍ້ນຶ່ງຢູ່ໃນແຜນການສ້າງວຽກເຮັດງານທຳຂອງທ່ານທີ່ ຈະປັບປຸງໂຮງຮຽນຕ່າງໆໃນສະຫະລັດໃຫ້ທັນສະໄໝນັ້ນ ປະທານາທິບໍດີໂອບາມາ ມີຄວາມຕັ້ງໃຈທີ່ຈະໃຊ້ການເດີນທາງທີ່ຄ້າຍຄືກັນນີ້ ໃນໄລຍະ ສອງສາມອາທິດຂ້າງໜ້າເພື່ອສົມທຽບໃຫ້ເຫັນຄວາມແຕກຕ່າງໃນລະຫວ່າງສະເໜີສ້າງ ວຽກງານຂອງທ່ານທີ່ທ່ານເວົ້າວ່າຈະສ້າງວຽກການຢ່າງນ້ອຍ 1 ລ້ານ 9 ແສນວຽກນັ້ນ ກັບຂໍ້ສະເໜີຂອງພັກຣີພັບບລີກັນທີ່ທ່ານເວົ້າວ່າ ຈະບໍ່ເຮັດໃຫ້ເສດຖະກິດເຕີບໂຕຫຼືສ້າງ ວຽກການເຮັດແຕ່ຢ່າງໃດໃນໄລຍະສອງປີຕໍ່ໜ້ານີ້